
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 aprilie 2010

	Nr.
	27/186


R A P O R T

asupra propunerii legislative pentru completarea şi modificarea Legii nr.124/2000 privind structura personalului Curţii Constituţionale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 91 din 16 martie 2010, cu dezbaterea pe fond, în procedură obişnuită, a propunerii legislative pentru completarea şi modificarea Legii nr.124/2000 privind structura personalului Curţii Constituţionale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1162/12.10.2009)
· avizul favorabil al Comisiei juridice, de disciplină şi imunităţi (nr.31/183/17.03.2010)
· avizul negativ al Comisiei pentru egalitatea de şanse pentru femei şi bărbaţi (nr.37/289/31.03.2010)

· punctul de vedere negativ al Guvernului (nr.105/19.01.2010).

Propunerea legislativă are ca obiect de reglementare modificarea şi completarea Legii nr.124/2000 privind structura personalului Curţii Constituţionale, în sensul instituirii posibilităţii încadrării ca personal auxiliar de specialitate numai a persoanelor cu studii juridice sau administrative. Totodată, se propune asimilarea, ca rang şi salarizare, cu magistraţii asistenţi, şi a personalului de specialitate cu studii în ştiinţe administrative.
Comisia propune Plenului Camerei Deputaţilor respingerea iniţiativei legislative pentru evitarea paralelismului legislativ, deoarece Legea nr.567/2004 privind statutul personalului auxiliar de specialitate al instituţiilor judecătoreşti şi al parchetelor de pe lângă acestea reglementează condiţiile de numire în funcţie a acestei categorii de personal, formarea iniţială şi continuă, ţinând seama de studiile absolvite. Legea mai sus menţionată permite numirea pe aceste funcţii a persoanelor cu studii juridice, dar şi a celor cu studii de altă specialitate sau cu studii medii, cu îndeplinirea anumitor condiţii.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 
La dezbaterile care au avut loc în şedinţa comisiei din 21 aprilie 2010 a participat, în conformitate cu prevederile art.55 din Regulamentul Camerei Deputaţilor, d-na Rodica Constantinovici, Secretar de Stat în cadrul Ministerului Justiţiei.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu majoritate de voturi (3 abţineri).

Propunerea legislativă a fost respinsă de Senat în şedinţa din 8 martie 2010.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena MESAROŞ

Întocmit,

Expert parlamentar Decebal Stănescu

